দ্য গ্রেভ (উপন্যাস)

দ্য গ্রেভ হলো কানাডীয় লেখক জেমস হেনিগান রচিত একটি সময় ভ্রমণমূলক উপন্যাস। এটি ১৯৭০ এর দশকের লিভারপুল এবং ঊনবিংশ শতাব্দীর মাঝামাঝি সময়ের আয়ারল্যান্ড ও লিভারপুলের পটভূমিতে রচিত। উপন্যাসটি ২০০০ সালে প্রকাশিত হয়।

 কাহিনীর সারাংশ 
উপন্যাসের কেন্দ্রীয় চরিত্র হলো টম মালেন নামে ১৩ বছর বয়সী এক অনাথ কিশোর। সে লিভারপুলের ওল্ড সোয়ান নামক এলাকায় তার নিষ্ঠুর পালক পিতামাতা এবং তাদের ছেলে ব্রায়ানের সাথে বসবাস করে।

একদিন রাতে টম ও ব্রায়ান তাদের স্কুলের কাছে একটি রহস্যময় খননকার্য তদন্ত করতে গোপনে সেখানে যায় এবং আবিষ্কার করে যে শ্রমিকরা একটি পুরনো কবরস্থান খুঁজে পেয়েছে। টম যখন সেই সমাধিস্থলটি পর্যবেক্ষণ করছিল, হঠাৎ সে একটি অন্ধকার এবং অন্তহীন গর্তের মধ্যে পড়ে যায়।

টমের যখন জ্ঞান ফেরে, সে নিজেকে সমুদ্রের ধারের এক গ্রাম্য পরিবেশে আবিষ্কার করে। সেখানে সে একদল মানুষকে দেখতে পায় যারা একটি ডুবে যাওয়া বালকের নিথর দেহ ঘিরে জটলা করছিল। বালকটির চেহারা হুবহু টমের মতো। সবাই তাকে মৃত ভেবে নিলেও টম কৃত্রিম শ্বাস-প্রশ্বাস (সিপিআর) প্রদানের মাধ্যমে তার প্রাণ রক্ষা করে। বালকটির নাম ছিল তালি মোনাগান এবং সে টমকে তার পরিবারের সাথে থাকার আমন্ত্রণ জানায়। তাদের কুঁড়েঘরে ঢুকে টম একটি সংবাদপত্র দেখতে পায় যেখানে তারিখ লেখা ছিল সেপ্টেম্বর ১৮৪৭। সে বুঝতে পারে যে সে কেবল আয়ারল্যান্ডেই পৌঁছায়নি, বরং সে সময়ের চাকায় উল্টো পথে হেঁটে আয়ারল্যান্ডের মহাদুর্ভিক্ষের চরম সময়ে পৌঁছে গেছে।

এক পর্যায়ে জমিদারের লাঠিয়ালদের আক্রমণে টম মাথায় আঘাত পায় এবং মুহূর্তেই সে পুনরায় ১৯৭৪ সালের বর্তমান সময়ে ফিরে আসে। দয়ালু মোনাগান পরিবারের থেকে বিচ্ছিন্ন হয়ে টম মানসিকভাবে ভেঙে পড়ে। পরবর্তীতে ফুটবল অনুশীলনের সময় সে বুঝতে পারে যে কেবল ওই গর্তটিতে ঝাঁপ দিলেই সে অতীতে ফিরে যেতে পারবে। সে পুনরায় অতীতে ফিরে যায় কিন্তু দেখতে পায় মোনাগানদের কুঁড়েঘরটি প্রায় ধ্বংসস্তূপে পরিণত হয়েছে এবং তালির বাবা মারা গেছেন। পরিবারটি উন্নত জীবনের আশায় লিভারপুলে চলে যাওয়ার সিদ্ধান্ত নেয়। টম তাদের সঙ্গী হয়, কিন্তু ভুলবশত সে আবারও আধুনিক যুগে ফিরে আসে।

পরের রাতে টম আবারও সেই কবরের মধ্যে ঝাঁপ দেয়। এবার সে ১৮৪৮ সালের ১৩ই মার্চ পুরনো লিভারপুলে ফিরে আসে, যা ছিল মোনাগানদের সাথে শেষ দেখা হওয়ার প্রায় চার মাস পরের সময়। তালির মা তখন জ্বরে গুরুতর অসুস্থ এবং তার ভাই ব্রেন্ডানও সেই রোগে আক্রান্ত হয়; পরবর্তীতে হাসপাতালে তাদের উভয়েরই মৃত্যু হয়।

টম তখন তালি এবং তার বোন হান্নাহর কাছে নিজের ভবিষ্যৎ থেকে আসার কথা প্রকাশ করে। তারা বুঝতে পারেন যে তালি আসলে টমের প্রপিতামহ । টমের অতীতে আসার কারণ ছিল মূলত তালির জীবন রক্ষা করা; কারণ সেদিন সমুদ্রসৈকতে তালির মৃত্যু হলে টমের জন্মই হতো না। টম আবারও বর্তমানে ফিরে আসে এবং নিষ্ঠুর পালক বাবা-মা তাকে বাড়ি থেকে বের করে দেন। সেই রাতে টম পুরনো গর্তে গিয়ে তালির মা ও ভাইয়ের কফিন নিয়ে একটি গির্জার কবরস্থানে মর্যাদার সাথে সমাহিত করে।

কয়েক মাস পরে টমের ফুটবল কোচ তাকে জিজ্ঞেস করেন কেন সে তার পদবি পরিবর্তন করে 'মোনাগান' রেখেছে। তখনই এক বিস্ময়কর সত্য উন্মোচিত হয়, ওই কোচই আসলে টমের দীর্ঘদিনের হারিয়ে যাওয়া জন্মদাতা পিতা।

 পুরস্কার ও সম্মাননা 
দ্য গ্রেভ বইটি 'জুনিয়র লাইব্রেরি গিল্ড' এর অন্তর্ভুক্ত।

+ 'দ্য গ্রেভ' উপন্যাসের প্রাপ্ত পুরস্কারসমূহ বছর  পুরস্কার  ফলাফল  সূত্র ২০০১  শিলা এ. ইগফ শিশুসাহিত্য পুরস্কার  বিজয়ী   ২০০০  মিস্টার ক্রিস্টি'স বুক অ্যাওয়ার্ড  সিলভার সিল 

 তথ্যসূত্র 

বিষয়শ্রেণী:২০০০-এর কানাডীয় উপন্যাস
বিষয়শ্রেণী:২০০০-এর শিশুতোষ বই
বিষয়শ্রেণী:কানাডীয় ঐতিহাসিক উপন্যাস
বিষয়শ্রেণী:কানাডীয় শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:১৮৪৭-এর পটভূমিতে রচিত কথাসাহিত্য
বিষয়শ্রেণী:১৯৭০-এর দশকের পটভূমিতে রচিত কথাসাহিত্য
বিষয়শ্রেণী:লিভারপুলের পটভূমিতে রচিত উপন্যাস
বিষয়শ্রেণী:আয়ারল্যান্ডের পটভূমিতে রচিত উপন্যাস
বিষয়শ্রেণী:সময় ভ্রমণ সম্পর্কিত উপন্যাস
বিষয়শ্রেণী:লিভারপুলের পটভূমিতে রচিত শিশুতোষ বই
বিষয়শ্রেণী:আয়ারল্যান্ডের পটভূমিতে রচিত শিশুতোষ বই
বিষয়শ্রেণী:১৯৭০-এর দশকের পটভূমিতে রচিত শিশুতোষ বই
বিষয়শ্রেণী:১৮৪০-এর দশকের পটভূমিতে রচিত শিশুতোষ বই
বিষয়শ্রেণী:সময় ভ্রমণ সম্পর্কিত শিশুতোষ বই